അവഗണനയുടെ നേര്ക്കാഴ്ചയായി തൊടുപുഴ മുനിസിപ്പല് ബസ് സ്റ്റാന്ഡ് തൊടുപുഴ: നഗരസഭ ബസ് സ്റ്റാന്ഡില് എത്തുന്ന യാത്രക്കാരും ബസ് ജീവനക്കാരും വ്യാപാരികളും അനുഭവിക്കുന്ന ദുരിതത്തിന് പരിഹാരം അകലെ. സ്റ്റാന്ഡ് ഫീസ് ഇനത്തില് ബസുടമകളില്നിന്നും വാടകയിനത്തില് വ്യാപാരികളില്നിന്നും വന് തുക ഈടാക്കുന്നുണ്ടെങ്കിലും അടിസ്ഥാന സൗകര്യങ്ങള് ഏര്പ്പെടുത്തുന്ന കാര്യത്തില് അധികൃതരുടെ നിസംഗത തുടരുകയാണ്. സ്റ്റാന്ഡില് ബസുകള് പാര്ക്കുചെയ്യുന്ന സ്ഥലത്തും പരിസരങ്ങളിലും മാലിന്യംകലര്ന്ന വെള്ളം ഒഴുകിവരുന്നത് ബസ് ജീവനക്കാരെയും യാത്രക്കാരെയും ബുദ്ധിമുട്ടിലാക്കുന്നു. കരിമണ്ണൂര് ഭാഗത്തേക്കുള്ള ബസുകള് നിര്ത്തിയിടുന്ന ഭാഗത്തുനിന്നാണ് വെള്ളം പുറത്തേക്കു ഒഴുകി വരുന്നത്. സ്റ്റാന്ഡിനു പിന്ഭാഗത്തെ ഓട അടഞ്ഞാണ് മലിനജലം പുറത്തേക്കു വരുന്നതെന്ന് ബസ് ജീവനക്കാര് പറഞ്ഞു. വെള്ളത്തില് ചവിട്ടാതെ ബസില് കയറാന് കഴിയാത്ത സ്ഥിതിയാണ്. യാത്രക്കാര് തെന്നിവീണ് അപകടമുണ്ടാകാനും സാധ്യതയുണ്ട്. മഴ പെയ്താല് സ്റ്റാന്ഡിനു മുകള്ഭാഗത്തെ റോഡില്നിന്നുള്ള വെള്ളം മുഴുവന് ഇവിടേക്കാണ് ഒഴുകി എത്തുന്നത്. മഴവെള്ളം ഒഴുകിപ്പോകുന്നതിനു ഓടയില്ലാത്തതാണ് പ്രതിസന്ധിക്കു കാരണം.ആയിരക്കണക്കിനു യാത്രക്കാര് ദിവസേന എത്തുന്ന സ്റ്റാന്ഡിലെ മേല്ക്കൂരയിലെ തകര ഷീറ്റുകള് പലതും തുരുന്പെടുത്ത് നശിച്ച നിലയിലായിട്ട് നാളുകളേറെയായെങ്കിലും ഇവ മാറ്റി സ്ഥാപിക്കാന് ഇതുവരെ നടപടിയുണ്ടായിട്ടില്ല. ഷീറ്റുകള് കാലപ്പഴക്കത്താല് ദ്രവിച്ചതോടെ മഴ പെയ്യുന്പോള് ബസ് കാത്തുനില്ക്കുന്ന യാത്രക്കാര് ഉള്പ്പെടെ നനയുന്ന സ്ഥിതിയാണ്. വ്യാപാരികളും ഇതുമൂലം ദുരിതത്തിലാണ്. കാറ്റടിച്ചാല് ഷീറ്റുകള് യാത്രക്കാരുടെമേല് വീഴാന് സാധ്യതയുള്ളതായി യാത്രക്കാരും ബസ് ജീവനക്കാരും ചൂണ്ടിക്കാട്ടുന്നു.മൂവാറ്റുപുഴ, മൂലമറ്റം, ഈരാറ്റുപേട്ട എന്നീ റൂട്ടുകളിലേക്ക് ബസുകള് യാത്രക്കാരെ കയറ്റുന്നതിനായി നിര്ത്തിയിടുന്ന ഭാഗത്തെ തകര ഷീറ്റുകളാണു കൂടുതലായും ദ്രവിച്ച നിലയിലുള്ളത്. തുരുന്പെടുത്ത് ദ്വാരങ്ങള് വീണു ഉപയോഗശൂന്യമായ നിലയിലാണു ഇവയില് പലതും. അപകടാവസ്ഥ നിരവധിതവണ നഗരസഭാ അധികൃതരുടെ ശ്രദ്ധയില്പെടുത്തിയിട്ടും ഇതുവരെ യാതൊരു നടപടിയും ഉണ്ടായിട്ടില്ലെന്ന് ബസ് ജീവനക്കാരും കച്ചവടക്കാരും പറയുന്നു. സ്റ്റാന്ഡിലേക്ക് ബസുകള് പ്രവേശിക്കുന്ന ഭാഗത്തെ കോണ്ക്രീറ്റ് തകര്ന്ന് കന്പികള് പുറത്തേക്കു നില്ക്കുന്നതും അപകട ഭീഷണിയുയര്ത്തുന്നുണ്ട്. കോതായിക്കുന്ന് ബൈപാസില്നിന്നു ബസ് സ്റ്റാന്ഡിലേക്കു പ്രവേശിക്കുന്ന ഭാഗത്താണ് കോണ്ക്രീറ്റ് തകര്ന്ന് കന്പികള് പുറത്തേക്ക് തള്ളി അപകടാവസ്ഥയില് നില്ക്കുന്നത്. ഇറക്കം ഇറങ്ങിവരുന്ന ബസുകളുടെ ടയറുകളില് കന്പികള് കുത്തിക്കയറാനുള്ള സാധ്യതയേറെയാണ്. രാത്രിയിലും മറ്റും കന്പിയില്തട്ടി കാല്നടയാത്രക്കാര് അപകടത്തില്പെടാനും സാധ്യതയുണ്ട്.